Joanna Lumleyová

Joanna Lamond Lumleyová DBE (neprechýlene Joanna Lamond Lumley, * 1. máj 1946, Šrínagar, Džammú a Kašmír, Britská India dnes India) je britská herečka, moderátorka, autorka, televízna producentka, aktivistka a bývalá modelka. Je známa vďaka postave Patsy Stone z televízneho seriálu Absolutely Fabulous (19922012).

 Detstvo a mladosť 
Lumleyová sa narodila v meste Šrínagar, v Džammú a Kašmír, vo vtedajšej Britskej Indii. Jej matka, bola anglického pôvodu a jej starý otec z matkinej strany, plukovník Leslie Weir, sa narodil v Ghazipure a pôsobil ako dôstojník v Kašmíre. Bol blízkym priateľom 13. dalajlámu.

Lumleyová má anglicko-škótsky pôvod. Jej otec bol dôstojníkom britskej armády a bojoval v Barme počas druhej svetovej vojny. Z detstva si pamätá život v trópoch, no od ôsmich rokov študovala na internátnych školách v Anglicku. Neskôr absolvovala Lucie Clayton Finishing School v Londýne po tom, čo ju neprijali na hereckú akadémiu RADA.

 Kariéra 
vľavo|náhľad|Lumleyová na natáčaní filmu James Bond: V tajnej službe Jej veličenstva s Georgeom Lazenbym (1969).
Lumleyová svoju kariéru začala ako fotografická modelka. Neabsolvovala hereckú školu, no v roku 1969 začala hereckú kariéru menšími úlohami vo filmoch a v televíznych seriáloch. V roku 1969 si zahrala vo filme James Bond: V tajnej službe Jej veličenstva. V roku 1973 stvárnila postavu Jessici Van Helsing vo filme The Satanic Rites of Dracula, po boku hercov ako Christopher Lee a Peter Cushing.

Neskôr, sa Lumleyová špecializovala počas svojej kariéry najmä na úlohy aristokratických a elegantných postáv, vďaka svojmu charakteristickému hlasu a prízvuku. Prvú veľkú hereckú príležitosť získala v rokoch 1976 až 1977 v televíznom seriáli The New Avengers, pokračovaní kultového špionážneho seriálu The Avengers, kde stvárnila postavu Purdey vo všetkých 26 epizódach. V roku 1979 účinkovala v ďalšom kultovom seriáli Sapphire & Steel, kde po boku Davida McCalluma hrala záhadnú nadprirodzenú bytosť menom Sapphire. V roku 1982 si zahrala vo filme Stopa Ružového pantera a o rok neskôr, účinkovala aj v pokračovaní s názvom Kliatba Ružového pantera.

V roku 1992 zažila výrazný kariérny vzostup vďaka postave Patsy Stone — extravagantnej, sebeckej a často opitej módnej redaktorky v populárnom komediálnom seriáli Absolutely Fabulous (19921996, 20012004, 20112012), kde bola nerozlučnou priateľkou postavy Jennifer Saunders, ktorá v seriáli stvárnila postavu Edinu Monsoon. V roku 2016 vznikol aj celovečerný film Absolutely Fabulous: The Movie.

V roku 1995 sa pripojila k hereckému obsadeniu Eileen Atkins, Kate Beckinsale a Freddie Jones v komédii Cold Comfort Farm. V rovnakom roku dabovala jednu z postáv v animovanom televíznom seriáli The Forgotten Toys.

V roku 1996 napísala knihu s názvom In the Kingdom of the Thunder Dragon, ktorá opisovala cestu jej starých rodičov v Bhutáne. V rovnakom roku spolupracovala s režisérom Timom Burtonom na jeho animovanom filme Jakub a obrovská broskyňa, kde stvárnila zápornú postavu, Tetu Spiker.

V roku 2000 stvárnila jednu z vedľajších úloh vo filme Maybe Baby, kde hrala po boku hercov ako Hugh Laurie, Joely Richardson, Rowan Atkinson a James Purefoy.

Účinkovala v dvoch epizódach televízneho seriálu Slečna Marpleová a to v rokoch 2004 a 2009. V roku 2004 tiež stvárnila postavu Madam Olgy v romantickej komédii Zakliata Ella.

V roku 2010 hrala v inscenácii La Bête v londýnskom Comedy Theatre a neskôr aj na Broadwayi v Music Box Theatre (New York). Za túto rolu získala nomináciu na prestížnu Tony Award za najlepšiu herečku vo vedľajšej úlohe.

V roku 2013 si zahrala vo filme Martina Scorseseho, Vlk z Wall Street. V roku 2016 mala menšiu rolu v dramatickom filme Predtým, ako som ťa poznala. O rok neskôr, cestovala po Indii v trojdielnom dokumentárnom seriáli s názvom Joanna Lumley’s India pričom v televíznom seriáli skúma kultúru Indie, históriu a osobné väzby na krajinu, v ktorej sa narodila. Seriál kombinuje osobné zážitky s pohľadom na rôzne aspekty Indie, od jej koloniálnej minulosti až po moderný život a prírodné krásy.

V roku 2020 si zahrala vo filme Zamilovaný Figaro po boku Danielle Macdonald a Hugha Skinnera.

V roku 2025 si zahrá po boku Lucy Punch v miniserii Amandaland a v rovnakom roku sa pripojila aj k druhej sérii televízneho seriálu Wednesday.

 Práca v médiách 
Lumleyová je známa aj svojou výraznou prácou v oblasti hlasového herectva – nahrala napríklad hlášky pre AOL UK a reklamy pre Privilege. Účinkovala a moderovala viaceré televízne dokumenty vrátane Joanna Lumley in the Land of the Northern Lights (2008), Joanna Lumley’s Nile (2010), Greek Odyssey (2011), Ark (2012), Trans-Siberian Adventure (2015), Japan (2016), Joanna Lumley’s India (2017) a Silk Road Adventure (2018). V roku 2024 bola vybraná ako hovorkyňa britskej poroty na finále Eurovision Song Contest.

 Súkromný život 

 Rodina a vzťahy 
Lumleyová má syna, ktorý sa narodil v roku 1967; jeho otcom je fotograf Michael Claydon. V rokoch 1970 až 1971 bola vydatá za herca Jeremyho Lloyda a od roku 1986 je manželkou dirigenta Stephena Barlowa. Žijú v centre Londýna a vlastnia aj dom v škótskom Dumfriesshire.
náhľad|275x275bod|V roku 2018.

 Aktivizmus 
Lumleyová je známa svojou dlhoročnou podporou práv Gurkhov, exilových Tibeťanov, pôvodných obyvateľov Indie (Khonds) a viacerých charitatívnych organizácií zameraných na vzdelávanie a ochranu životného prostredia. V roku 2008 sa stala tvárou kampane Gurkha Justice Campaign, ktorá úspešne zabezpečila právo na trvalý pobyt vo Veľkej Británii pre veteránov Gurkhov, ktorí slúžili pred rokom 1997.

Podporuje viac než 60 charít, je vegetariánkou viac ako 40 rokov a je patrónkou organizácií ako Born Free Foundation a kampane Free Tibet.

 Verejná činnosť 
V roku 1996 bola jej menom na Oxfordskej univerzite založená Lumley Research Fellowship na podporu výskumu environmentálnych a ochranárskych tém.

V auguste 2015 podporila detskú rozprávkovú aplikáciu GivingTales na pomoc UNICEF, spolu s ďalšími britskými osobnosťami ako Roger Moore, Ewan McGregor, Joan Collins, Charlotte Rampling a ďalší.

V júli 2021 sa Lumleyová pridala k medzinárodnej skupine hercov, ktorí podporili výzvu na zaradenie Veľkého bariérového útesu na zoznam svetového dedičstva v ohrození.

V roku 2023 sa zúčastnila korunovácie kráľa Karola III. a kráľovnej Camilly. V júli 2023 oznámila, že trpí prosopagnóziou – poruchou rozpoznávania tvárí.

 Vplyv 
V roku 2013 Lumleyová zaradená medzi 100 najvplyvnejších žien Spojeného kráľovstva podľa BBC Radio 4's Woman's Hour.

 Vyznamenanie 
Na Novoročných vyznamenaniach v roku 1995 bola Lumleyová menovaná za dámu Britského impéria (OBE) za prínos v oblasti dramy, zábavy a charitatívnej činnosti. Na Novoročných vyznamenaniach v roku 2022, bola povýšená na Dámu veliteľa Rádu britského impéria (DBE).

 Iné projekty 

 Externé odkazy 



 Zdroj 

Kategória:Britské filmové herečky
Kategória:Britské televízne herečky
Kategória:Britské divadelné herečky
Kategória:Britské rozhlasové herečky
Kategória:Britské dabingové herečky
Kategória:Britskí vegetariáni
Kategória:Britskí aktivisti
Kategória:Britskí spisovatelia
Kategória:Držitelia Radu britského impéria